b'\n_START_ARTICLE_\nTelefonul (film din 1992)\n_START_SECTION_\nRezumat\n_START_PARAGRAPH_\nT\xc3\xa2n\xc4\x83rul inginer Radu (Mircea Diaconu) duce o existen\xc8\x9b\xc4\x83 monoton\xc4\x83 de celibatar. Via\xc8\x9ba sa se \xc3\xaemparte \xc3\xaentre timpul petrecut la Serviciul Proiectare al unei \xc3\xaentreprinderi bucure\xc8\x99tene \xc8\x99i timpul petrecut acas\xc4\x83 \xc3\xaen fa\xc8\x9ba televizorului. \xc3\x8en timpul liber, colegii s\xc4\x83u de serviciu: \xc8\x99eful George (Constantin Diplan) \xc8\x99i so\xc8\x9bia sa, Angela (Rodica Mandache), motociclistul Doru (Adrian V\xc3\xaelcu), sentimentala Mia (Magda Catone) \xc8\x99i ceilal\xc8\x9bi, merg la cinematograf, la meci sau pe litoral. Radu refuz\xc4\x83 toate propunerile de a-i \xc3\xaenso\xc8\x9bi, fiind dependent de tabieturile sale de celibatar._NEWLINE_\xc3\x8entr-o sear\xc4\x83 ploioas\xc4\x83 de la sf\xc3\xa2r\xc8\x99itul unei s\xc4\x83pt\xc4\x83m\xc3\xa2ni, existen\xc8\x9ba monoton\xc4\x83 a lui Radu este deranjat\xc4\x83 de apelul telefonic al unei femei care c\xc4\x83uta pe cineva cu numele de Ionescu, singura sa cuno\xc8\x99tin\xc8\x9b\xc4\x83 din Bucure\xc8\x99ti. Liniile telefonice f\xc4\x83ceau atingere din cauza ploii \xc8\x99i apelurile telefonice ale femeii ajungeau la telefonul t\xc3\xa2n\xc4\x83rului inginer. Femeia \xc3\xaei spune lui Radu c\xc4\x83 sun\xc4\x83 de la un telefon public din imediata apropiere a apartamentului s\xc4\x83u \xc8\x99i \xc3\xael roag\xc4\x83 s-o ajute s\xc4\x83 dea de Ionescu. T\xc3\xa2n\xc4\x83rul \xc3\xael sun\xc4\x83 pe Ionescu, dar, fiindc\xc4\x83 era aproape 12 noaptea \xc8\x99i afar\xc4\x83 ploua toren\xc8\x9bial, acesta din urm\xc4\x83 \xc3\xaei spune s\xc4\x83-i transmit\xc4\x83 femeii c\xc4\x83 nu l-a g\xc4\x83sit acas\xc4\x83._NEWLINE_\xc3\x8engrijorat pentru soarta femeii, Radu se duce prin ploaie la cabina telefonic\xc4\x83 care se afla \xc3\xaen apropierea locuin\xc8\x9bei sale. El g\xc4\x83se\xc8\x99te acolo o femeie pe nume Anca Dumitrescu (Carmen Galin), a c\xc4\x83rei ma\xc8\x99in\xc4\x83 de epoc\xc4\x83 marca Ford model A din 1928 r\xc4\x83m\xc4\x83sese \xc3\xaen pan\xc4\x83. Radu reu\xc8\x99e\xc8\x99te s\xc4\x83 repare defec\xc8\x9biunea de la motorul ma\xc8\x99inii \xc8\x99i o invit\xc4\x83 \xc3\xaen locuin\xc8\x9ba sa pentru a-\xc8\x99i schimba hainele ude. Anca \xc3\xael refuz\xc4\x83, spun\xc3\xa2nd c\xc4\x83 trebuie s\xc4\x83 ajung\xc4\x83 a doua zi diminea\xc8\x9ba la Sinaia pentru a lua parte la Raliul Castanilor pentru ma\xc8\x99inile de epoc\xc4\x83 fabricate \xc3\xaen perioada 1925-1950. Tat\xc4\x83l ei participase timp de 25 de ani la acel raliu, dar \xc3\xaen acest an medicul nu i-a mai permis s\xc4\x83 participe._NEWLINE_\xc3\x8en cele din urm\xc4\x83, Radu se \xc3\xaenvoie\xc8\x99te s\xc4\x83 mearg\xc4\x83 \xc3\xaempreun\xc4\x83 cu Anca cu ma\xc8\x99ina la Sinaia, pentru a o ajuta \xc3\xaen cazul producerii unei noi defec\xc8\x9biuni pe drum. Temerea lor se adevere\xc8\x99te, cureaua de ventilator rup\xc3\xa2ndu-se pe drum, dar Radu o \xc3\xaenlocuie\xc8\x99te. \xc3\x8entre ei izbucne\xc8\x99te la un moment dat o ceart\xc4\x83, iar Radu coboar\xc4\x83 din ma\xc8\x99in\xc4\x83 \xc3\xaen plin\xc4\x83 ploaie. Dup\xc4\x83 o por\xc8\x9biune de drum, Anca \xc3\xaentoarce ma\xc8\x99ina \xc8\x99i \xc3\xael ia de pe drum. Din cauza faptului c\xc4\x83 a fost orbit\xc4\x83 de farul unei ma\xc8\x99ini ce venea din direc\xc8\x9bie opus\xc4\x83, femeia pierde controlul asupra volanului \xc8\x99i ma\xc8\x99ina iese de pe \xc8\x99osea \xc8\x99i ajunge pe c\xc3\xa2mp. Ei sunt g\xc4\x83zdui\xc8\x9bi p\xc3\xa2n\xc4\x83 diminea\xc8\x9b\xc4\x83 la un popas turistic aflat la o jum\xc4\x83tate de km. _NEWLINE_A doua zi diminea\xc8\x9ba ma\xc8\x99ina este scoas\xc4\x83 de pe c\xc3\xa2mp cu ajutorul unui tractor, iar cei doi \xc3\xae\xc8\x99i continu\xc4\x83 drumul spre Sinaia. Ei iau ni\xc8\x99te autostopi\xc8\x99ti de pe drum, apoi Anca face o dep\xc4\x83\xc8\x99ire neregulamentar\xc4\x83 \xc8\x99i prime\xc8\x99te amend\xc4\x83 de la poli\xc8\x9bie. \xc3\x8entr-un sat ei nimeresc \xc3\xaen mijlocul unor film\xc4\x83ri conduse de regizorul Geo Saizescu. Personajul principal al filmului era un inginer interpretat de George Motoi care avea ca hobby ma\xc8\x99inile decapotabile. Deoarece ma\xc8\x99ina adus\xc4\x83 la film\xc4\x83ri era nepotrivit\xc4\x83 pentru film, regizorul trimite doi membri ai echipei de produc\xc8\x9bie s\xc4\x83 \xc3\xaenchirieze pentru 15 zile Fordul Anc\xc4\x83i. Sc\xc4\x83pa\xc8\x9bi de echipa de filmare, cei doi opresc ma\xc8\x99ina la o cr\xc3\xa2\xc8\x99m\xc4\x83 rural\xc4\x83 pentru a bea o cafea. Acolo tocmai avea loc o b\xc4\x83taie \xc3\xaentre be\xc8\x9bivi, iar ma\xc8\x99ina este folosit\xc4\x83 pentru a transporta un r\xc4\x83nit la spitalul din C\xc3\xa2mpina, trec\xc3\xa2nd iar\xc4\x83\xc8\x99i prin locul unde se f\xc4\x83ceau film\xc4\x83rile._NEWLINE_\xc3\x8en cele din urm\xc4\x83, Radu \xc8\x99i Anca ajung la Sinaia, Anca \xc3\xaenscrie ma\xc8\x99ina la raliu \xc8\x99i, cum se d\xc4\x83duse startul cursei, cei doi intr\xc4\x83 direct pe pista de concurs, f\xc4\x83r\xc4\x83 a-l mai lua \xc3\xaen ma\xc8\x99in\xc4\x83 pe partenerul Anc\xc4\x83i (Eusebiu \xc8\x98tef\xc4\x83nescu). Fordul condus de cei doi ajunge primul la final \xc8\x99i c\xc3\xa2\xc8\x99tig\xc4\x83 Raliul Castanilor. \xc3\x8entre Anca \xc8\x99i partenerul ei de raliu \xc3\xaencepe o ceart\xc4\x83, iar Radu, d\xc3\xa2ndu-\xc8\x99i seama c\xc4\x83 era \xc3\xaen plus, pleac\xc4\x83 pe jos spre gar\xc4\x83 de unde ia trenul spre Bucure\xc8\x99ti. Anca pleac\xc4\x83 s\xc4\x83-l prind\xc4\x83 din urm\xc4\x83, dar ajunge dup\xc4\x83 plecarea trenului. Ea este singur\xc4\x83 la Balul Automobili\xc8\x99tilor din acea sear\xc4\x83 \xc8\x99i se simte trist\xc4\x83, deoarece se \xc3\xaendr\xc4\x83gostise de partenerul ei de drume\xc8\x9bie._NEWLINE_Re\xc3\xaentors la Bucure\xc8\x99ti, Radu \xc3\xae\xc8\x99i reia via\xc8\x9ba sa obi\xc8\x99nuit\xc4\x83, dar se simte \xc8\x99i el trist. \xc3\x8entr-o zi ploioas\xc4\x83, pe c\xc3\xa2nd colegii s\xc4\x83i de serviciu se aflau \xc3\xaen apartamentul s\xc4\x83u unde avea loc o petrecere aniversar\xc4\x83, telefonul sun\xc4\x83 \xc8\x99i Radu are surpriza s\xc4\x83 o aud\xc4\x83 la cel\xc4\x83lalt cap\xc4\x83t al firului pe Anca. El iese \xc3\xaen ploaie \xc8\x99i se duce la cabina telefonic\xc4\x83, unde o \xc3\xaent\xc3\xa2lne\xc8\x99te pe femeia de care se \xc3\xaendr\xc4\x83gostise.\n_START_SECTION_\nProduc\xc8\x9bie\n_START_PARAGRAPH_\nScenariul filmului a fost scris de Ion Marinescu. Film\xc4\x83rile au avut loc \xc3\xaen anul 1991.  Filmul a fost realizat pe pelicule prelucrate \xc3\xaen Studioul de Produc\xc8\x9bie Cinematografic\xc4\x83 Bucure\xc8\x99ti. Regizor secund a fost Doina C\xc4\x83r\xc4\x83dan.  _NEWLINE_Redactor muzical a fost Anca Dumitrescu. Coreografia a fost executat\xc4\x83 de trupa \xe2\x80\x9eOrion-Balet\xe2\x80\x9d Bucure\xc8\x99ti de pe l\xc3\xa2ng\xc4\x83 Artexim condus\xc4\x83 de Ion Tugearu. Pe genericul final sunt adresate mul\xc8\x9bumiri filialelor A.C.R. Bucure\xc8\x99ti \xc8\x99i Prahova pentru sprijinul acordat \xc3\xaen realizarea acestui film._NEWLINE_Acest film con\xc8\x9bine \xc8\x99i o scen\xc4\x83 de nuditate. La un moment dat, Carmen Galin se schimb\xc4\x83 de haine \xc3\xaen ma\xc8\x99in\xc4\x83 \xc8\x99i \xc3\xae\xc8\x99i expune cu acest prilej s\xc3\xa2nii goi._NEWLINE_Lansarea filmului a avut loc la 24 august 1992, \xe2\x80\x9e\xc3\xaen plin\xc4\x83 restructurare cinematografic\xc4\x83\xe2\x80\x9d, intr\xc3\xa2nd din acest motiv \xc3\xaentr-un con de umbr\xc4\x83.\n_START_SECTION_\nRecep\xc8\x9bie\n_START_PARAGRAPH_\nFilmul Telefonul a fost vizionat de 6.666 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Recenziile critice ale acestui film au fost destul de modeste, speciali\xc8\x99tii \xc3\xaen cinematografie remarc\xc3\xa2nd faptul c\xc4\x83 acest film nu s-a ridicat la nivelul artistic al celorlalte filme realizate de Elisabeta Bostan. Spre exemplu, \xc3\xaen \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman considera c\xc4\x83, prin filmul Telefonul, Elisabeta Bostan \xe2\x80\x9ea r\xc4\x83mas departe de farmecul filmelor anterioare\xe2\x80\x9d. _NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eVia\xc8\x9ba unui burlac, ordonat\xc4\x83 p\xc3\xa2n\xc4\x83 la monotonie, e tulburat\xc4\x83 de... un telefon! Pentru 24 de ore, b\xc4\x83rbatul va fi implicat \xc3\xaentr-o aventur\xc4\x83 romantic\xc4\x83, un raliu cu ma\xc8\x99ini vechi, la cap\xc4\x83tul c\xc4\x83ruia va \xc3\xaent\xc3\xa2lni dragostea. Dram\xc4\x83 sentimental\xc4\x83, dulceag\xc4\x83 \xc8\x99i soporific\xc4\x83.\xe2\x80\x9d _NEWLINE_O opinie diferit\xc4\x83 a fost exprimat\xc4\x83 de regizorul Lauren\xc8\x9biu Damian, profesor de regie de film \xc8\x99i de scenaristic\xc4\x83 la UNATC, critic de film \xc8\x99i realizator de emisiuni de televiziune pe teme cinematografice. El consider\xc4\x83 c\xc4\x83 acest film demonstreaz\xc4\x83 at\xc3\xa2t profesionalismul Elisabetei Bostan, c\xc3\xa2t \xc8\x99i o schimbare de optic\xc4\x83 a realizatoarei care a trecut de la o viziune romantic\xc4\x83 la \xe2\x80\x9eo analiz\xc4\x83 lucid\xc4\x83 despre \xc2\xabdreptul la fericire\xc2\xbb\xe2\x80\x9d. \xc3\x8en contextul operei regizoarei, Telefonul pare a fi o prelungire a premisei exprimate \xc3\xaen Promisiuni (1985). Rela\xc8\x9bia dintre cele dou\xc4\x83 personaje se afl\xc4\x83 semnul timidit\xc4\x83\xc8\x9bii \xc8\x99i al ezit\xc4\x83rii; Radu \xc8\x99i Anca, de\xc8\x99i \xc3\xae\xc8\x99i dau seama de e\xc8\x99ecul lor \xc3\xaen planul vie\xc8\x9bii sentimentale, ezit\xc4\x83 s\xc4\x83 \xc3\xaenceap\xc4\x83 o rela\xc8\x9bie, fiecare l\xc4\x83s\xc3\xa2nd celuilalt impresia c\xc4\x83 ar fi inaccesibil.'